Gupta-broer rig vertoë ná NVG miljoene laat bevriesAjay en Atul Gupta (Foto: ANA) Die omstrede sakeman Atul Gupta het ŉ aansoek by die Bloemfontein-landdroshof ingedien om die Nasionale Vervolgingsgesag (NVG) se batebeslagleggingseenheid voor die hof te daag oor die R10 miljoen in sy persoonlike rekening wat die liggaam laat bevries het. Dié geld word na bewering verbind met die belastingbetalersgeld wat veronderstel was om vir die Vrede-suiwelprojek aangewend te word. Gupta het in ŉ beëdigde verklaring gesê hy is tans nié in Suid-Afrika nie. Volgens hom het hy deur middel van “ander partye wat ook in die saak geraak word” bewus geword van ŉ bewaringsbevel wat toegestaan is ingevolge die beslaglegging van geld in sy rekening. Volgens hom het hy nog nié die bevel onder oë gehad nie, maar is intussen deur sy prokureurs in kennis gestel van die batebeslagleggingseenheid wat sy geld laat bevries het. Hy het gesê sy beëdigde verklaring is in “uiterste haas” voorberei en in Dubai by die Suid-Afrikaanse konsulaat-generaal onderteken. Dít volg nadat die hoë hof die NVG se aansoek om sowat R220 miljoen – bates van die beweerde verdagtes in die saak – te bevries vroeër toegestaan is. Gupta beoog om die NVG se aansoek ter syde te stel. Sy vertoë sal na verwagting op 1 Maart aangehoor word. Intussen het Fikile Mbalula, minister van polisie, gesê ŉ lasbrief is vir Ajay Gupta en vier ander verdagtes se inhegtenisneming uitgereik in verband met die polisieondersoek na die Vrede-suiwelprojek. ŉ Neef van die Gupta-broers en sewe ander verdagtes het reeds verlede week in die landdroshof in Bloemfontein verskyn nadat die Valke klopjagte op die Guptas se huis in Saxonwold en ander persele uitgevoer het. Sewe van die agt verdagtes is intussen borgtog toegestaan. Peter Thabethe, Sylvia Dlamini en Takisi Masiteng, glo regeringsamptenare, is op borgtog van R10 000 vrygelaat. Varun Gupta, Ronica Ragavan, Nazeem Howa en Ashu Chawla, die verdagtes wat van bedrog beskuldig word, is op borgtog van R200 000 vrygelaat. Die Valke het bevestig dat Kamal Vasram nog in aanhouding bly hangende die ondersoek. Intussen het die forensiese speurder, Paul O’Sullivan, en die uitvoerende hoof van Sygnia, Magda Wierzycka, verskeie belonings uitgeloof ter gesamentlike waarde van nagenoeg R2 miljoen. Wierzycka het onder meer R200 000 aangebied vir een van Gupta se lyfwagte wat met die polisie in verbinding tree oor waar hy hom bevind en R200 000 vir die eerste beskuldigde in die Vrede-suiwelprojek om staatsgetuie te word. Die Valke het hulself intussen gedistansieer van die belonings. Die bedrogsaak in die Vrede-suiwelprojek sal weer op 17 Augustus aangehoor word.